DEĊIŻJONI TAL-KUMMISSJONI
tat-18 ta’ Frar 2008
li temenda d-Deċiżjoni 2006/766/KE rigward lista ta’ pajjiżi terzi u territorji li minnhom l-importazzjonijiet tal-prodotti tas-sajd f’kwalunkwe sura għall-konsum mill-bniedem huma permessi
(notifikata taħt id-dokument numru C(2008) 555)
(Test b’relevanza għaż-ŻEE)
(2008/156/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta’ April 2004 li jippreskrivi regoli speċifiċi għall-organizzazzjoni ta’ kontrolli uffiċjali fuq prodotti li joriġinaw mill-annimali maħsuba għall-konsum uman (1), u b’mod partikolari l-Artikolu 11(1) tiegħu.
Billi:
(1)
Ir-Regolament (KE) Nru 854/2004 jistipula regoli speċifiċi għall-organizzazzjoni ta’ kontrolli uffiċjali fuq il-prodotti li joriġinaw mill-annimali. L-Artikolu 11 ta’ dak ir-Regolament jipprevedi għall-istabbiliment ta’ listi ta’ pajjiżi terzi u partijiet ta’ pajjiżi terzi li minnhom l-importazzjoni ta’ prodotti speċifiċi li joriġinaw mill-annimali hija permessa, u jistabbilixxi kriterji sabiex jittieħed kont tagħhom fl-istabbiliment ta’ listi simili.
(2)
Id-deċiżjoni tal-Kummissjoni 2006/766/KE tas-6 ta’ Novembru 2006 li tistabbilixxi l-listi ta’ pajjiżi terzi u territorji li minnhom l-importazzjonijiet ta’ molluski bivalvi, ekinodermi, tunikati, gastropodi ta’ l-ibħra u prodotti tas-sajd huma permessi (2), telenka dawk il-pajjiżi terzi li jissodisfaw il-kriterji li huma msemmija fl-Artikolu 11(4) tar-Regolament (KE) Nru 854/2003 u huma għalhekk kapaċi li jiggarantixxu li dawk il-prodotti esportati lill-Komunità jilħqu l-kundizzjonijiet sanitarji stabbiliti biex jipproteġu s-saħħa tal-konsumaturi.
(3)
L-Anness II ta’ dik id-Deċiżjoni jelenka l-pajjiżi terzi u territorji li minnhom l-importazzjonijiet tal-prodotti tas-sajd f’kwalunkwe sura għall-konsum mill-bniedem huma permessi.
(4)
L-Armenja bħalissa hija elenkata f’dak l-Anness imma biss għal importazzjonijiet ta’ ‘gambli ħajjin mhux imrobbija’. Spezzjoni tal-Kummissjoni mwettqa f’dak il-pajjiż f’Marzu 2007 uriet li l-kundizzjonijiet sanitarji relevanti ġew sodisfatti għall-gambli proċessati bis-sħana u ffriżati mhux imrobbija. Għalhekk, il-lista għall-Armenja għandha tiġi estiża biex tinkludi wkoll il-gambli proċessati bis-sħana mhux imrobbija u gambli ffriżati mhux imrobbija.
(5)
Il-Montenegro, li bħalissa huwa elenkat fl-Anness II għad-Deċiżjoni 2006/766/KE imma biss għal importazzjonijiet ta’ ‘ħut ta’ l-ilma ħelu minn qabdiet selvaġġi mill-ilma baħar’, provda informazzjoni xjentifika u ssottometta applikazzjoni addizzjoni għall-approvazzjoni ta’ l-importazzjonijiet ta’ gambli ta’ l-ilma ħelu minn dak il-pajjiż terz. Il-limitazzjoni kurrenti għandha għalhekk titħassar. L-importazzjoni tal-prodotti tal-ħut għandha għalhekk tiġi awtorizzata.
(6)
Il-Bożnija u Herżegovina bħalissa mhix elenkata fl-Anness II għad-Deċiżjoni 2006/766/KE. Spezzjoni tal-Kummissjoni f’dak il-pajjiż twettqet mid-29 ta’ Awwissu sat-2 ta’ Settembru 2005. Ġie konfermat li l-awtoritajiet kompetenti provdew il-garanziji kollha meħtieġa biex jissodisfaw il-kundizzjonijiet sanitarji relevanti. Il-Bożnija u Herżegovina għandhom għalhekk jiġu inklużi fil-lista ta’ pajjiżi terzi li minnhom l-Istati Membri jistgħu jawtorizzaw l-importazzjonijiet tal-prodotti tal-ħut.
(7)
Il-Bulgarija u r-Rumanija bħalissa huma elenkati fl-Anness II għad-Deċiżjoni 2006/766/KE. Madankollu, minħabba li l-lista tirreferi biss għal pajjiżi terzi, l-applikazzjoni ta’ dawk ir-reġistrazzjonijiet waqfet ma’ l-adeżjoni tagħhom fl-Unjoni Ewropea. Dawk iż-żewġ Stati Membri għandhom għalhekk jitneħħew mil-lista.
(8)
L-Anness I ta’ dik id-Deċiżjoni jelenka lista ta’ pajjiżi terzi li minnhom l-importazzjonijiet ta’ molluski bivalvi, ekinodermi, tunikati u gastropodi ta’ l-ibħra fi kwalunkwe sura għall-konsum mill-bniedem huma permessi. In-Nota 6 ta’ Qiegħ il-Paġna ta’ l-Anness II li tirreferi għall-Marokk tirrigwarda kundizzjonijiet addizzjonali għal ċerti molluski bivalvi proċessati. Għal raġunijiet ta’ konsistenza, huwa għalhekk adatt li dawk il-kundizzjonijiet jitmexxew għall-Anness I.
(9)
Id-Deċiżjoni 2006/766/KE għalhekk għandha tkun emendata skond dan.
(10)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI
Artikolu 1
L-Annessi I u II għad-Deċiżjoni 2006/766/KE huma mibdula bit-test fl-Anness għal din id-Deċiżjoni.
Artikolu 2
Din id-Deċiżjoni għandha tgħodd mill-1 ta’ Marzu 2008
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 18 ta’ Frar 2008.